Սիմեոն Սիմեոնի Աբամելիք-Լազարև

Սիմեոն Սիմեոնի Աբամելիք-Լազարյան (մինչ 1873 թվականը՝ Սիմեոն Աբամելիք, ), հայ իշխան Ռուսական կայսրությունում, հնագետ, երկրաբան, խոշոր կալվածատեր և ռուսական արդյունաբերող։ Լազարյան ճեմարանի խնամակալ և պատվավոր հոգաբարձու, Ռուսական աշխարհագրական ընկերության անդամ«Ծագումով հայ են», Արծվի Բախչինյան, Երևան, 1993, էջ 13.։ Ռուսական կայսրության ամենահարուստ մարդկանցից մեկը։

 Կենսագրություն 
Ծնվել է 1857 թվականի նոյեմբերի 24-ին Մոսկվայում, Աբամելիքների ազնվական ընտանիքում՝ իշխան Սիմեոն Աբամելիքի և Լազարյանների հայ ազնվական տոհմի ներկայացուցիչ՝ իշխանուհի Եղիսաբեթ Աբամելիք-Լազարյանի (օրիորդական ազգանունը՝ Լազարյան) ընտանիքում։ Ուսանել և ավարտել է Պետերբուրգի համալսարանի պատմա-բանասիրական ֆակուլտետը։

Եղել է Լազարյան ճեմարանի խնամակալ և պատվավոր հոգաբարձու, Ռուսական աշխարհագրական ընկերության անդամ։ Քաղաքացիական հայացքներով միապետական էր։

 Հնագիտական գործունեություն 
1882 թվականին մասնակցել է Պալմիրայի պեղումներին և հայտնաբերել «Պալմիրյան տարիֆ» կոչված երկլեզվյան (արամեերեն և հունարեն) նշանավոր արձանագրությունը, որը գիտության մեջ մտավ որպես սեմական վիմագրության ամենախոշոր հուշարձանը։ Պեղումների արդյունքներն ամփոփված են նրա «Պալմիրա» (1884) գրքում։ Մերձավոր արևելքում իր երկրորդ ուղևորության ժամանակ (1895) Աբամելիք-Լազարևը Պաղեստինի անդրհորդանանյան մասում ուսումնասիրել է հունա-հռոմեական անտիկ հուշարձանների ավերակները և 1897 թվականին գրել «Ջերաշ» աշխատությունը։

 Երկրաբանական գործունեություն 
Հետազոտել է Սիցիլիայի, Կովկասի ծծմբի հանքերը։

 Արդյունաբերական գործունեություն 
Սիմեոն Աբամելիք-Լազարևը խոշոր կալվածատեր էր և արդյունաբերող։ Ուրալում ունեցել է երկաթամշակման գործարաններ։

 Աբամելիք-Լազարևների հայտնի դղյակները 
Իտալիայի մայրաքաղաք Հռոմում է գտնվում Սիմեոն Աբամելիք-Լազարևի «Վիլլա Աբամելիք» դղյակը, որը նախկինում ԽՍՀՄ-ի սեփականությունն էր։

Մահացել է 1916 թվականի հոկտեմբերի 2-ին Կիսլովոդսկում, թաղվել Սանկտ Պետերբուրգի հայկական գերեզմանոցում։

 Ծանոթագրություններ 

 Գրականություն 
 Джераш, СПБ, 1897
 Вопрос о недрах и развитие горной промышленности с 1808 по 1908гг., СПБ, 1910.

Կատեգորիա:Լազարյաններ
Կատեգորիա:Ռուսահայ գործարարներ
Կատեգորիա:Ռուսահայ հնագետներ